Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалба изјавена од М. Д. од Штип, поднесена против Основен суд Прилеп, по предметот Барање за пристап до информации од јавен карактер, на 09.01.2024 година, го донесе следното

 **Р Е Ш Е Н И Е**

**СЕ ЗАПИРА** постапката по Жалба изјавена од М. Д. од Штип, поднесена против Основен суд Прилеп, заведена во Агенцијата под бр.08-453 на 28.12.2023 година, по предметот Барање за пристап до информации од јавен карактер, **поради тоа што Жалбата се смета за повлечена**.

 **О Б Р А З Л О Ж Е Н И Е**

М. Д. од Штип, како што е наведено во Жалбата на 01.12.2023 година, преку електронска пошта поднела Барање за пристап до информации од јавен карактер до Основен суд Прилеп, со кое побарала по е-маил да и се достави електронски запис од следната информација:

„1. Колку правосилни пресуди се донесени во вашиот суд по член 233 („Убивање и мачење животни“) од Кривичниот законик во периодот од 01.01.2019 до 01.12.2023 година? Ве молам овие информации да ми ги доставите табеларно, по години. Пример: Година-Број на пресуди по член 233 од КЗ....2. Во колку од горенаведените пресуди бил осуден сторителот, односно сторителите,а во колку била донесена ослободителна пресуда? 3. Ве молам да ми ги доставите електронските копии/записи од сите пресуди по член 233 („Убивање и мачење животни“) од Кривичниот законик за 2019, 2020, 2021, 2022 и 2023 година, заклучно со денот на доставување на ова барање, односно 01.12.2023 година. 4. Ве молам за информација за тоа колку постапки се во тек односно се воадт во моментот по член 233(„Убивање и мачење животни“) од Кривичниот законик?“.

Имателот на информации не одговорил во законски предвидениот рок, по што Барателот на информации достави Жалба до Агенцијата, заведена под бр.08-453 на 28.12.2023 година.

Агенција, преку е-маил заведен под бр.08-453 од 29.12.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата на 05.01.2024 година, преку е-маил ја извести Агенцијата дека Основен суд Прилеп ја доставил до барателот бараната информација.

Барателот на информации на 08.01.2024 година до Агенцијата достави е-маил заведен под бр.08-453, со кој ја известува Агенцијата дека го добил одговорот на Барањето.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Заменик директор,**

 **Blerim Iseni**